Jud
O bolobolo ke boloin Jud
No bolobolo tang Jud
No bolobolo Jud o puhina ro bolobol i lolono toro Baeboul tar timuhur uelhote. A tamata ke bolo tang roono te Jud, inggon a tahina pono Iesu.
Jud ke bolo toro bolobolo rone tar uatagin tasir tamatang tagorong mana tasir gisiameher tamat. O tamatasina ra uangoul haraha tar niuangoul uasa.
Jud ke mene uakalahara pare God e turung uabatompe tasisin.
Doh Jud ke mene uampopokoho tasir tamatang tagorong mana tar tagorong mana dedempe tang God.
I lolono toro bolobolo rone:
A meneng uakalahar 1-2
A nipiles, a niualasir, kara nisang tasir tang ualasira bohoboh 3-16
Pentampopokoho tar uoho uanono tar nitagorong man 17-23
Lotu keip tar uatakai 24-25
1
Jud e heir tar niuaha tasir tamat
1 *O uelhire rone o la tur tang Jud, inggono na tamatang kalekinale Iesu Kristo, kara tahina Jems. Inggo ku bolo tang roono rone tas mais uakapa tun, ke kilais God tamagigeig tar nimalauelhirir nan gera uangoul tar nikaueker nang Iesu Kristo. 2 Inggo u lotu tang God mare heir tamiuoum tar uleikir niueldolom, o hiarou, kara nimalauelhir.
A uatagin tar giniamehe siokor ualasir
3 Inggoum ro bung kaloug, inggo ku namanantiehe tunumpe tar bolome tamiuoum tar uahire tar haua ke uaudeil tagigeig. Gine daan inggo ku bolome tamiuoum tar giamehe siokor inet, inggo u uatampopokoho tun tamiuoum tar tur keip toro uelhire ro man. God ke heir toro siokon sioun ro uelhire ro man tosno tamata dedeil, ahik pahe matotong uapalih. 4 *Ge o gisiamehe per tamata ke me bir uoumis geka bolo uahiua peinir puhono sioun. Gisina ka me uahiku uanomo kompemeis tamiuoum. O tamatasin ahik mes nitagorong mana tagu tang God ka uapalih tar hamhamas ger nana nagi Godeig, kara uauia tasir tamata tar ura ueltebeir, kara uolih tang Iesu Kristo ger tang siokon sioun nagi toiaeig, kara Tamata Noman.
5 *Inggoum mung ateng sioun inggo u marang uanamana puk tamiuoum pare, a Tamata Noman ke uelkarus tur tasir tamatang Israel uakapa tun i Isip, bo i muduhia puk inggono ke mamantouo tas mais ahik pah ka tagorong mana dede tagu. 6 *Mung namana tapokis kompe tasir anggelou ge ahik pah ka tur uanono keip tar kauek, ka ualo liu pono tonosio uan, a Tamata Nomana ke uamoko tasisina tar butur kitupun, kare sanga tane tasisina tar tiein gere moko dedengua e tuka tar binakang kedanga tar marein ger uleik tun. 7 *Te misiana komper hagarono tasir tamatang Sodom, dohi Gomora, kare toro uan uleik uilohonine ka heir katongois toro uraur, kare tar hagar uasa. Gisina tera banga tonguais tas mais geka kale uelmahing tar puhung barah toro hue gero luh dede i Hel.
8 Doh ter siokono sira komper hagaron tasir tamatasina ra borboriana tar inete gere guata uasa katongo tar tukunusisin, kara ueluelde tar nikaueke ger nanar Tamata Noman, kara menmene uasa tas mais gesir uelpipih gera uangoul i ran i Heuen. 9 *Bo tar binaka kura uelperere Maikoul ge nas uleikir anggelou me Satan tang mai re kale tar tukununa Moses. Maikoul ahik pah ke menmene uasa tagu tang Satan, bo ke hire kompe tang Satan pare, “A Tamata Noman e loulouara totomua!” 10 *Doho tamatasinasine ra menmene uasa tun harahampe tar hauar inet, ahik pah ra naman manatein, kara guata kompe tar haua ra marang guatain misiana tasir inetesiner roke ter niguataninanine ke mamantouontiehe tun tasisin. 11 *Kuasalik, God e turung heir tar uleikir uelmahing tun tasisin! Ka uakeluk pe tena niguata Ken, kara tang inete to tang Balam. Gisina ka mamantouois ngohina tang Korah ke mahang longoro pe tang Moses.
12 *O tamatasin misiana tar lolouo ger ualasokor. I lolono toro nieining uah, gisin o mahang matal, o tang kauek ra marang gono kompe tar mamang inetelik. Gisina misiana pono tar mahar langit ge ahik pahe dur gere u bise liuigir rom. Gisina misiana ponor inua ge ahik pahe uoto ua tagu tena binak, kare misianar douk geke kahuhur, kare matmata hihir tunungua. 13 Gisina misianar butuana roke i laur, doh res niguata uasasinaniner ualamatala ke puraka sir tar peroper. Gisina ra uangoul sira tar pitopit gere uana ueltebeir puk i rana tar langit. Gisina ra turung uangoul dede tar butur kitupun geke uamatotoin God tasisin.
14 *Inok a propet ter uamouitina toso bunguna Adam teke mene tanika sioun tar puhonene ke pokoso manasa tasir tamatasin,
“Bang, A Tamata Noman gine re lame
menia tosno tamata gesir dedeil o burehentiehe tun o mahang ah.
15 Inggon e me kedanga tasir tamata uakapa tun,
kare kout luaka tenas nipileser tamata uasantiehe tun tasir tamata uasa,
geka guata keipig tar hagar ger sa,
kara menmene uasa geka meneigir tamata ge ahik pah ra uakeluk tang God,
kara menmene uasa tatanon.”*
16 Gisinar tamatasina ra korere kompe, kara boho tola tasir gisiameh. Gisina ra uakeluk kompe teres ninaman, kara nimalaraniner sa. Gisina ra uairana katongo kompeis, kara uahihiana tasir tamata mara kale me bureher inet.
A uahire tar tur uanono dede
17 Ro bung uanotoug, namana dede tar haua ra hireig no aposoul Iesu Kristo, 18 *gisina ka hire tamiuoum pare, o tamat ra turung uelualeng uasa tar Tamata Noman menia tasir tamata gera tagorong mana tatanon, kara uakeluk kompe teres nimalara katongonine re deig God. 19 Gisina tera turung uauelueltageih ueltebeir tamiuoum, ge gisina pe ra uakeluk kompe tar haua re uauaha tar tukunus katong ahik me Iabena Dedeil re moko tasisin.
20 *Bo inggoum ro bung uanotoug, mung uatampopokoho dedempesioum teremi nitagorong maneitir dedeilintiehe tun, karung lotu keip dede tar Iabena Dedeil.
21 Uamoko katongo dedempesioum tar nimalauelhirir nang God, karung uanguangoul tar niueldolomo ger nana nagi Tamata Nomaneig Iesu Kristo gere keip tamiuoum tar nitua gere moko dede. 22 Ueldolom, karung guata uaia tas mais ahik pah ra tagorong mana dede tagu. 23 *Uelkarus tur tasir gisiamehe toro hue, karung uaudeil tasisin. Ueldolomo tasir gisiameh, karung guata uaia keip tasisina tar nisokor, bo mung kapil pukusioum tenas niguata uasasina gete sairisioum, karung sa pon.
Inggeig i uatakai tang God
24 God tere matotong kaueke uaia tun tamiuoum, maeit ahik pah mung matotong kouh tar sisiokong niguata uasa, kare uadelauana tun tamiuoum, kare keip tamiuoum i uoum tar niuahantiehe tun, kara uinatoror nan. 25 *Inggono ter tang sioko manasamper God nomana tun geke uaudeil tagigeig ke tangana pe tar tun Iesu Kristo nagi Tamata Nomaneig. A uinator a uelpipih, a nitampopokoh a i ranantiehe tun, kara nikauek e la tur tatanono sioun, gine daan, doh tar mamang binakalik. O Mana tun.
* 1:1 Mat 13.55 * 1:4 Gal 2.4; 2Pi 2.1 * 1:5 KT 12.51; Aha 14.29-30 * 1:6 2Pi 2.4 * 1:7 Uak 19.1-25; 2Pi 2.6,10 * 1:9 Dan 10.13,21; 12.1; Sek 3.2; 2Pi 2.11; UGO 12.7 * 1:10 2Pi 2.12 * 1:11 Uak 4.7-8; Aha 16.1-35; 2Pi 2.15; 1Jo 3.12 * 1:12 2Pi 2.13,17 * 1:14 Uak 5.18,21-24 * 1:15 Bolobolo Inok 1.9 * 1:18 2Pi 3.3 * 1:20 Kol 2.7 * 1:23 Sek 3.2; UGO 3.4 * 1:25 Roum 16.27; 2Pi 3.18